  Туспуктэм: Константин Вознесенских Майя Бывальцева Удмуртия Россиысь 51 улосвылъёс пӧлын, кытын ожгар данлыкъя интыостӥ турмаршрут кылдытӥзы. Отчы Ижкарысь 16 интыос пыро, соос пӧлын ваньмызлы тодмо луисьёсыз но, тодымтэосыз но. Со сярысь элькун тӧролэн но кивалтэтлэн пресс-службазы ивортӥз. «Все для фронта, все для Победы» маршрутэз туроператорен но, оген но ортчыны луоз. Турмаршрутэ, кылсярысь, М. Т. Калашников нимо музей, Уж но ожгар данлыкъя монумент, Кузебай Герд нимо йӧскалык музей, Совето Союзлэн Геройёсыз Владимир Краев но Вадим Сивков нимо ульчаос пыризы. Владимир Краев улӥз но дышетскиз Сарапулын, Ижкарын. Воткаын сизьым классъем школаез но машинаос лэсьтонъя техникумез йылпумъяз, машинаос лэсьтон заводын машинст луыса ужаз. 1943-тӥ арын коньывуонэ Псков улосвылэз мозмытон дыръя Краев лейтенантлэн бронетанковой экипажез 4 нуналскын 40 иськемез ортчиз, 15 улон интыосты, Германие кужмысь нуоно 170 адямиез мозмытонэ пыриськиз, кык противотанковой пушкаез, вить пулемётъёсты быдтӥз, кык автомашинаез басьтӥз. Сӧсырмем бераз но Краев ож бусыысь ӧз поты. Солы соку 22 арес вал. Нош Вадим Сивковлы (со озьы ик Ижын но Сарапулын улӥз но дышетскиз) подвиг лэсьтыкуз 18 арес гинэ вал. Танкист, младшой лейтетент ожмаськон дыръя противотанковой гудэтэ шедиз, пленэ сюронтэм вылысь ассэ, танксэ но сое котыртэм тушмонъёсты гранатаосын пуштытӥз. Озьы ик турмаршрутэ «Уж данлыкъя кар» («Город трудовой доблести») стела но пыриз, сое Ижкарын 2022-тӥ арын усьтӥзы. Ож данлыкъя интыостӥ поръянэз азьвыл Пастухов нимо площадьын (али Горький но Советской ульчаос вож) йылпумъяны луоз. Ӵапак татысен 9-тӥ куартолэзе 1945-тӥ арын Быдӟым Вормонэз пусъён шествие кутскиз. Заводын ужасьёс предприятиоссэс пусъем орденъёслэсь макетъёссэс нуизы. « Ижкарын гинэ 15 ульчаос Быдӟым Атыкай ожысь геройёслэсь нимзэс нулло, озьы ик Удмуртилэн шоркараз 20-лэсь трос синпелетъёс, монументъёс но бюстъёс пуктэмын. Вормонлы 30 ар но Вормонлы 40 ар ульчаос Быдӟым Вормонлэн котрыес лыдпусъёсызлы сӥземын » Юлия Бадаш, Удмуртиысь туризмъя агентстволэн кивалтӥсез Тодэ вайытом, 27-тӥ оштолэзьысен Ижкарын Вормон Парадлы дасяськонэн сэрен шор ульчаосты ворсаллялозы. Тегъёс: Удмуртиысьтуризм синпелет тодынвозён Ижкар БыдӟымАтыкайож Удмуртия  